Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 298/13)

To obvestilo je objavljeno v skladu s členom 17(5) Delegirane uredbe Komisije (EU) 2019/33. (1)

OBVESTILO O ODOBRITVI STANDARDNE SPREMEMBE

„Kremstal“

Referenčna številka: PDO-AT-A0208-AM01

Datum obvestila: 21. februar 2020

OPIS ODOBRENIH SPREMEMB IN RAZLOGI ZANJE

Opis in razlogi

Ker se register vinogradov zdaj upravlja v okviru integriranega administrativnega in kontrolnega sistema, je treba prilagoditi največji donos na hektar.

ENOTNI DOKUMENT

1. Ime proizvoda

Kremstal

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Označba porekla „Kremstal“ se lahko uporablja le za vina, pridobljena iz sort vinske trte grüner veltliner ali riesling, ki imajo specifičen značaj (grüner veltliner: sveže, sadno in rahlo pikantno; riesling: dišeče, z aromami koščičastega sadja, elegantno in mineralno). Druge organoleptične lastnosti so navedene v specifikaciji proizvoda.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Ustrezne omejitve pri proizvodnji vin

Pri označbi porekla „Kremstal“ so dopuščeni vsi enološki postopki, dovoljeni za vino z zaščiteno označbo porekla v skladu z uredbama (EU) 2019/934 in (EU) 2019/935, razen obdelave s kalijevim sorbatom in dimetil dikarbonatom. Razkisanje vin je mogoče v skladu z uredbama (EU) 2019/934 in (EU) 2019/935. Zvezna ministrica za kmetijstvo, regije in turizem odloči o morebitnem dokisanju glede na vremenske razmere v času rasti. Pogoje za morebitno dokisanje v tem primeru določata uredbi (EU) 2019/934 in (EU) 2019/935.

Posebni enološki postopki (vključno z obogatitvijo) izhajajo iz izbrane tradicionalne metode proizvodnje in so opisani v specifikaciji proizvoda.

(b) Največji donosi

10 000 kilogramov grozdja na hektar

6. Razmejeno geografsko območje

Razmejeno geografsko območje označbe porekla „Kremstal“ zajema mesto Krems an der Donau ter občine Furth bei Göttweig, Gedersdorf, Imbach, Paudorf, Rohrendorf bei Krems, Senftenberg in Stratzing-Droß v Spodnji Avstriji.

7. Glavne sorte vinske trte

Weißer riesling – rheinriesling

Grüner veltliner – weißgipfler

Weißer riesling – riesling

8. Opis povezave

Tla v okolici Kremsa sestavljajo prepereli glinasti skrilavci in ponekod mehkejša, rahlo kredasta puhličasta zemlja. Ob rekah jih tvorijo sedimenti gramoza. Za pokrajino vzhodno od Kremsa so značilne tipične puhličaste terase, ki gledajo na jug. Pesek, bogat s kredo, še dodatno krepi dobro strukturo tal in preprečuje izločanje mineralov. Posledično so puhličasta tla izjemno rodovitna. Zaradi visoke poroznosti in dobre zmogljivosti zadrževanja vode so tla še posebej primerna za vinogradništvo.

Za celotno vinorodno območje je značilno zelo milo podnebje. Povprečna letna temperatura je 9,4 °C, povprečna količina padavin pa 540 mm. Za vinorodno območje Kremstal so značilne velike podnebne razlike na majhnem območju. Te razlike so posledica stikanja dveh vrst podnebja: toplega panonskega podnebja na vzhodu in manj izrazitega, ostrega podnebja v goratem območju regije Weinviertel. Značilne lastnosti vina so:

Grüner veltliner: sveže, sadno in rahlo pikantno,

Riesling: dišeče, z aromami koščičastega sadja, elegantno in mineralno.

Za vrhunska vina so značilni močan slog in izrazite sortne arome. Včasih lahko pri teh vinih začutimo nežne note botritisa in lesa. Preperela skalna podlaga zahodno od Kremsa omogoča proizvodnjo mineralnih in sadnih vin. Puhličaste terase vzhodno od mesta so primerne za proizvodnjo vina z bolj zaokroženim in polnim okusom. To vinorodno območje je primerno za proizvodnjo bogatih belih vin z izjemno fineso ter elegantnih in močnih rdečih vin.

Poleg tega se zaradi pretežno družinske narave vinogradništva tradicionalni način proizvodnje vina prenaša iz roda v rod, kar pripomore k posebnemu značaju vin „Kremstal“.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

odstopanje v zvezi s proizvodnjo na razmejenem geografskem območju.

Opis pogoja:

V skladu z avstrijskim zakonom o vinu se lahko vino z označbo porekla „Kremstal“ trži le, če ima uradno številko preverjanja kakovosti (Staatliche Prüfnummer). Za pridobitev številke preverjanja kakovosti je treba na vzorcu vsakega vina, namenjenega trženju z označbo porekla „Kremstal“ (sistematično preverjanje), izvesti analitske in organoleptične preskuse (glej specifikacijo proizvoda).

Pri senzoričnem preskusu vina preskusi uradna preskuševalna komisija. Uradna preskuševalna komisija je sestavljena iz šestih preskuševalcev in predsednika preskuševalne komisije. Vzorci se anonimno postavijo pred preskuševalce. Preskusni obrazec vsebuje le informacije, potrebne za ocenjevanje, kot sta tradicionalna označba in letnik. Preskuševalci uporabijo svoje izkušnje in določijo referenčna vina, da ocenijo, ali so vina, ki so jim predložena, tržljiva (brez napak) in značilna za vina z območja Weinviertel.

Preskušanje preskuševalne komisije za dodelitev številke preverjanja kakovosti za vino s prodajnim poimenovanjem „Kremstal DAC“ mora potekati v podružnici Krems zveznega vinogradniškega urada. Vsaj štirje preskuševalci morajo potrditi, da vino izpolnjuje zahteve za poimenovanje Kremstal DAC. Če je mnenje enakomerno deljeno, se preskušanje ne ponavlja.

Povezava do specifikacije proizvoda

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) UL L 9, 11.1.2019, str. 2..